কলকাতা: "আমি চাই গাছ কাটা হলে শোকসভা হবে বিধানভায়/আমি চাই প্রতিবাদ হবে রক্ত পলাশে, রক্ত জবায়", গাছ কাটার প্রতিবাদে এই উচ্চারণই ঠোঁট ছুঁয়েছিল কবীর সুমনের। রাজ্যের সাম্প্রতিক গাছ কাটার আবহে তা আবারও ধরা দিল অন্য রূপে, ফেসবুকে খোলা চিঠি, প্রেরকের নাম সেই কবীর সুমন, আর প্রাপক তাঁর নেত্রী তথা রাজ্যের মাননীয়া মুখ্যমন্ত্রী মমতা বন্দ্যোপাধ্যায়। গাছ কাটার প্রতিবাদ করে ফেসবুকে মুখ্যমন্ত্রীকে খোলা চিঠি কবীর সুমনের। যশোর রোড সম্প্রসারণের জন্য রাস্তার দুধারে প্রায় ৪ হাজার গাছ কেটে ফেলার সিদ্ধান্ত হয়েছে। ফেসবুকে পোস্ট করে তারই প্রতিবাদ জানালেন প্রাক্তন তৃণমূল সাংসদ। কবীর সুমন লিখেছেন, একটি গাছও কাটা হলে তার প্রতিবাদ করবেন তিনি। মুখ্যমন্ত্রীই পারেন গাছ কাটা আটকে দিতে।